**KAUNO DAINAVOS PROGIMNAZIJA**

**MOKINIŲ ELGESIO TAISYKLĖS**

**I. BENDROSIOS NUOSTATOS**

1. Visų mokymo įstaigos bendruomenės narių elgesys padeda kurti geranorišką ir saugią mokymo įstaigos aplinką visiems mokiniams, mokytojams, kitiems darbuotojams ir jų šeimos nariams, todėl būtina, jog atsakomybė, taisyklių laikymasis, nuoširdus bendravimas su kitais taptų įpročiu ir kiekvienas asmuo būtų atsakingas už save ir kitus.
2. Mokiniai turi laikytis Mokinio elgesio taisyklių (toliau - Taisyklės), žinoti moralės ir etikos principus ir gyventi pagal juos.

**II. TĖVŲ ATSAKOMYBĖ**

1. Užtikrinti, kad mokinys lankytų pamokas, informuoti raštu ir žodžiu apie praleistas su jų žinias pamokas.
2. Pasirūpinti būtinomis mokymosi priemonėmis, mokykline apranga (tamsūs švarkai).
3. Kiekvieną rugsėjo mėnesį pristatyti medicinos pažymą, informuoti klasės vadovą apie svarbius vaiko sveikatos pokyčius.
4. Mokinių tėvai negali trukdyti mokytojo ar mokinio pamokų metu, išskyrus išimtinius atvejus (liga, ekstremalios aplinkybės).

**III. MOKINIO TEISĖS**

1. Lietuvos Respublikos įstatymų nustatyta tvarka ginti savo teises.
2. Pagal savo gebėjimus ir poreikius mokytis progimnazijoje, mokytis savarankiškai ir įgyti valstybinius standartus atitinkantį išsilavinimą.
3. Gauti nemokamą mokymą valstybinėse ir savivaldybių bendrojo lavinimo mokyklose.
4. Gauti psichologinę, specialiąją pedagoginę, socialinę pedagoginę ir sveikatos priežiūros pagalbą.
5. Gauti informaciją apie savo pasiekimų vertinimą ir kitą su mokymusi susijusią informaciją.
6. Mokytis higienos reikalavimus atitinkančioje, sveikoje ir saugioje aplinkoje. Būti supažindintas su saugos reikalavimais bei mokymo įstaigos vidaus tvarkos taisyklėmis, tinkamai informuotas apie savo teises ir pareigas.
7. Dalyvauti mokymo įstaigos savivaldos veikloje, įvairiuose popamokiniuose renginiuose, projektinėje veikloje.
8. Puoselėti savo kalbą, kultūrą, papročius bei tradicijas. Apsispręsti dėl tikybos mokymosi sulaukus 14 metų.
9. Burtis į vaikų ir jaunimo organizacijas, kurių veikla sąlygoja dorovinę, pilietinę, kultūrinę, fizinę bei socialinę brandą, lavintis saviugdos ir saviraiškos užsiėmimuose, dalyvauti visuomenės gyvenime, taikiuose susirinkimuose, kurių veikla neprieštarauja Lietuvos Respublikos įstatymams.

**III. MOKINIO PAREIGOS**

1. Stropiai ir sąžiningai mokytis iki 16 metų bendrojo lavinimo ar kitoje formaliojo švietimo sistemos mokykloje pagal savo sugebėjimus, gerbti mokymo įstaigos bendruomenės narius ir jų nuomonę.
2. Gerbti Lietuvos Respublikos įstatymus, laikytis progimnazijos taisyklių, demokratinių gyvenimo normų, tausoti progimnazijos ir visuomenės turtą. Vykdyti progimnazijos administracijos, pedagogų reikalavimus, progimnazijos tarybos nutarimus.
3. Lankyti pamokas, nevėluoti į jas. Praleistas pamokas turi pateisinti tėvai (globėjai, rūpintojai) rašteliais ar gydytojų pažymomis. Tėvai (globėjai, rūpintojai) gali pateisinti ne daugiau kaip tris dienas iš eilės.
4. Laikytis higienos reikalavimų: progimnazijoje vilkėti tvarkingą, švarią aprangą (tamsius švarkus), patalpose būti be kepurės ir striukės.
5. Pasiruošti pamokoms, turėti mokymusi reikalingas priemones. Pamokų ir pamokų ruošos metu stropiai mokytis, netrukdyti kitiems mokiniams. Atlikti mokytojo pateiktas užduotis, iš pamokos išeiti tik mokytojui leidus.
6. Pertraukų metu nebėgioti, netriukšmauti, nešiukšlinti, kultūringai elgtis. Tausoti mokymo įstaigos turtą. Už sugadintą mokymo įstaigos turtą (ir negrąžintas knygas) atlyginti progimnazijos nustatyta tvarka.
7. Mokymo įstaigos bibliotekoje-informaciniame centre, valgykloje laikytis tose patalpose nustatytos tvarkos.
8. Dalyvauti popamokiniuose renginiuose, projektinėje veikloje pagal savo pomėgius ir poreikius.
9. Pamokų, popamokinės veiklos, švenčių ir išvykų metu laikytis mokytojų, trenerių, vadovų nurodymų, saugaus elgesio taisyklių.
10. Mokėti ir laikytis saugaus eismo, darbo saugos ir priešgaisrinės saugos reikalavimų, nes už savo saugumą atsako pats mokinys.
11. Draudžiama pamokoje naudotis mobiliaisiais telefonais, mp3 grotuvais. Mokytojas turi teisę paimti iš mokinio minėtus daiktus ir grąžinti po pamokos mokiniui ar atvykus tėvams.
12. Draudžiama progimnazijoje vartoti, pardavinėti psichotropines medžiagas (tabaką, alkoholį, narkotines medžiagas ir kt.) ar atvykti nuo jų apsvaigusiam. Progimnazijoje, jos teritorijoje bei teritorijos prieigose nerūkyti, neturėti cigarečių ir elektroninių cigarečių, nevartoti kvaišalų, nenaudoti pirotechnikos priemonių.
13. Draudžiama vartoti fizinę (mušti, stumdyti ir pan.) ir emocinę (pravardžiuoti, grasinti, ignoruoti ir pan.) prievartą, necenzūrinius žodžius, reketuoti, žaisti azartinius žaidimus (pvz., kortomis).
14. Informuoti auklėtoją, socialinę pedagogę apie rengiamus ir/ar vykdomus nusikaltimus ir kitą draudžiamą veiklą.
15. Progimnazijos teritorijoje nefotografuoti ir nefilmuoti be asmens sutikimo.

**IV. PASEKMĖS**

1. Už pavyzdingą, gerą elgesį, nuveiktus darbus mokinys gali būti skatinamas pagyrimo raštu, padėka, dovanomis.
2. Už praleistas be priežasties pamokas, pamokų trukdymą, rūkymą, netinkamą, nepagarbų, įžūlų elgesį su bet kuriuo progimnazijos bendruomenės nariu mokinys ir jo tėvai iš pradžių įspėjami žodžiu, vėliau – raštu pasirašytinai, tada vyksta svarstymas Vaiko gerovės komisijoje, jei elgesys nesikeičia – mokytojų tarybos posėdyje, informuojamas nepilnamečių reikalų inspektorius, moksleiviai kartu su tėvais kviečiami prevenciniam pokalbiui su PK Saulėtekio PN specialistais. Mokinys, turintis 16 metų, gali būti pašalintas iš progimnazijos, baudžiamas administracine tvarka.
3. 16-os metų mokinys, turintis tris ar daugiau mokomųjų dalykų neigiamus metinius įvertinimus, gali būti šalinamas iš progimnazijos arba paliekamas kartoti kurso.
4. Jei mokinio elgesys trukdo mokiniams mokytis, o mokytojams dirbti, tokiu atveju progimnazija gali priimti sprendimą, kad mokinio tėvai būtų kviečiami stebėti pamokų ir užtikrinti tinkamą mokinio elgesį, pamokas gali stebėti psichologas ar socialinis pedagogas.
5. Drausmines nuobaudas skiria progimnazijos direktorius įsakymu. Drausminių nuobaudų skyrimas yra viešas: su jomis supažindinami pažeidėjai, jų tėvai (globėjai) ir progimnazijos bendruomenė.
6. Už sugadintą ar sunaikintą progimnazijos turtą žalą atlygina mokinio tėvai (globėjai). Žalos dydį įvertina direktoriaus sudaryta komisija.

Mokinys: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Mokinio tėvai (globėjai): \_\_\_\_\_\_\_\_\_\_\_\_\_\_\_\_\_\_\_\_\_\_\_

 (vardas, pavardė, parašas) (vardas, pavardė, parašas)